Α.Π.Ο. Απόλλων Κάτω Χαλανδρίου

Ο **Αθλητικός Ποδοσφαιρικός Όμιλος Απόλλων Κάτω Χαλανδρίου** είναι ελληνικό ποδοσφαιρικό σωματείο το οποίο εδρεύει στο Χαλάνδρι, συγκεκριμένα στο Κάτω Χαλάνδρι, και ιδρύθηκε το 1966. Επίσημα χρώματα του αποτελούν το μπλε και το λευκό, και έμβλημα του αποτελεί ο θεός Απόλλωνα. Η έδρα της ομάδας είναι το Γήπεδο Κάτω Χαλανδρίου, που βρίσκεται ακριβώς πίσω απ' το Νομισματοκοπείο. Απέχει περίπου 500μ. από τον σταθμό του μετρό «Νομισματοκοπείο».

Ανήκει στη δύναμη της Ε.Π.Σ. Αθηνών και λαμβάνει μέρος στις διοργανώσεις της. Αγωνίζεται στο πρωτάθλημα της Β΄ Κατηγορίας Ε.Π.Σ. Αθηνών.

## Γήπεδο
Το γήπεδο της ομάδας διαθέτει συνθετικό τάπητα τελευταίας γενιάς, χώρο στάθμευσης, προβολείς και τρεις κερκίδες χωρητικότητας περίπου 300 ατόμων. Λειτουργεί πλήρως εξοπλισμένη και σε κλειστό (θερμαινόμενο, το χειμώνα) χώρο καντίνα, με θέα τον αγωνιστικό χώρο.

## Ιστορία
Ο **Α.Π.Ο. Απόλλων Κάτω Χαλανδρίου** ιδρύθηκε ανεπίσημα το 1965 και από την αγωνιστική περίοδο 1966–67 συμμετέχει ανελλιπώς στα πρωταθλήματα της Ε.Π.Σ. Αθηνών. Έδωσε το πρώτο του επίσημο παιχνίδι τον Ιανουάριο του 1967. Πήρε το όνομά της από τον ιστορικό Απόλλωνα Σμύρνης, ο οποίος μεσουρανούσε εκείνη την εποχή. Το όνομα «Απόλλων» ήταν καθολικά αποδεκτό, εν αντιθέσει με άλλα πιθανά ονόματα «μεγάλων» ομάδων.

«*Συνιστάται εν Κάτω Χαλανδρίω Αθλητικόν Σωματείον υπό την επωνυμίαν “Απόλλων Κάτω Χαλανδρίου” ούτινος σκοπός είναι η εις απάσας τας Κοινωνικάς τάξεις διάδοσις της Γυμναστικής, η βελτίωσις των κατ’ αυτήν και η παρασκευή αθλητών στίβου, αθλοπαιδειών και ποδοσφαίρου*».

Την αγωνιστική περίοδο 1982–83, με τεχνικό τον Τάκη Ασημακόπουλο, ο Απόλλων Κάτω Χαλανδρίου ανέβηκε για πρώτη φορά στη Β΄ Κατηγορία Ε.Π.Σ. Αθηνών, κατακτώντας μάλιστα το πρωτάθλημα αήττητος (20 νίκες, 6 ισοπαλίες, τέρματα 79–19). Στη Β΄ Κατηγορία Ε.Π.Σ. Αθηνών η ομάδα έμεινε μόνο για δύο σεζόν (10η θέση το 1983-84, 18η το 1984-85). Την περίοδο 1986-87 επέστρεψε χάρη στη 2η θέση που κατέκτησε στο πρωτάθλημα της Γ΄ Κατηγορίας Ε.Π.Σ. Αθηνών, υπό τις οδηγίες του παίκτη–προπονητή Γιώργου Κονταξή. Τρεις χρονιές έμεινε τότε ο Απόλλων Κάτω Χαλανδρίου στη Β΄ Κατηγορία Ε.Π.Σ. Αθηνών: 7ος το 1987–88, 15ος το 1988–89, 16ος το 1989–90. Τα επόμενα 16 χρόνια, ο σύλλογος αγωνίστηκε στην Γ΄ Κατηγορία Ε.Π.Σ. Αθηνών. Τη σεζόν 2005–06, με προπονητή τον Λεωνίδα Μαρίνο, τερμάτισε 2ος στον όμιλό του και ανέβηκε ξανά στη Β΄ Κατηγορία Ε.Π.Σ. Αθηνών. Ενδιάμεσα, στα τέλη της δεκαετίας του 1990, ο Απόλλων Κάτω Χαλανδρίου απέκτησε το δικαίωμα να αγωνίζεται ως γηπεδούχος στη φυσική του έδρα, στο Κάτω Χαλάνδρι.

Ξανά υποβιβασμός το 2008–09, για να ακολουθήσουν χρονιές πρωταθλητισμού με τον Γιώργο Αλεξόπουλο στον πάγκο: 4η θέση το 2009–10, 5η το 2010–11, 2η και άνοδος το 2011–12. Ως νεοφώτιστη πανηγύρισε το 2012–13 την παρθενική της άνοδο στην Α΄ Κατηγορία Ε.Π.Σ. Αθηνών! Ο Απόλλων Κάτω Χαλανδρίου τερμάτισε 2ος και χρειάστηκε να δώσει εντός έδρας αγώνα μπαράζ, όπου παρουσία 1.000 φιλάθλων κέρδισε 1–0 τον 3ο Παράδεισο. Η συμμετοχή στην Α΄ Κατηγορία Ε.Π.Σ. Αθηνών δεν διήρκησε πολύ, καθώς η ομάδα υποβιβάστηκε την επόμενη σεζόν. Το 2016–17, με τον Χρήστο Βλάχο πια προπονητή, έχασε σε μπαράζ την άνοδο (1–1 με τον Ολυμπιακό Άνω Λιοσίων), όμως το 2017–18 ο Απόλλων Κάτω Χαλανδρίου ανέβηκε ως πρωταθλητής. Από τη σεζόν 2018–19 έως τη σεζόν 2021–22, η ομάδα αγωνιζόταν στην Α΄ Κατηγορία Ε.Π.Σ. Αθηνών. Τη σεζόν 2021–22, ο Απόλλων Κάτω Χαλανδρίου υποβιβάστηκε. Γι' αυτό, τη σεζόν 2022–23 αγωνίστηκε στο πρωτάθλημα της Β΄ Κατηγορίας Ε.Π.Σ. Αθηνών. Τη σεζόν 2023–24, ο Απόλλων Κάτω Χαλανδρίου επανήλθε στο πρωτάθλημα της Α΄ Κατηγορίας Ε.Π.Σ. Αθηνών. Από τη σεζόν 2024–25, ο Απόλλων Κάτω Χαλανδρίου αγωνίζεται στο πρωτάθλημα της Β΄ Κατηγορίας Ε.Π.Σ. Αθηνών.

## Αγωνιστική πορεία
* 1966–1983: Γ΄ Κατηγορία Ε.Π.Σ. Αθηνών
* 1983–1985: Β΄ Κατηγορία Ε.Π.Σ. Αθηνών
* 1986–1987: Γ΄ Κατηγορία Ε.Π.Σ. Αθηνών
* 1987–1990: Β΄ Κατηγορία Ε.Π.Σ. Αθηνών
* 1990–2006: Γ΄ Κατηγορία Ε.Π.Σ. Αθηνών
* 2006–2009: Β΄ Κατηγορία Ε.Π.Σ. Αθηνών
* 2009–2012: Γ΄ Κατηγορία Ε.Π.Σ. Αθηνών
* 2012–2013: Β΄ Κατηγορία Ε.Π.Σ. Αθηνών
* 2013–2014: Α΄ Κατηγορία Ε.Π.Σ. Αθηνών
* 2014–2018: Β΄ Κατηγορία Ε.Π.Σ. Αθηνών
* 2018–2022: Α΄ Κατηγορία Ε.Π.Σ. Αθηνών
* 2022–2023: Β΄ Κατηγορία Ε.Π.Σ. Αθηνών
* 2023–2024: Α΄ Κατηγορία Ε.Π.Σ. Αθηνών
* 2024–Σήμερα: Β΄ Κατηγορία Ε.Π.Σ. Αθηνών

## Παραπομπές


## Εξωτερικοί σύνδεσμοι
* 
* Ο Α.Π.Ο. Απόλλων Κάτω Χαλανδρίου στην Ε.Π.Σ. Αθηνών

Κατηγορία:Αθλητικοί σύλλογοι Αθήνας
Κατηγορία:Ιδρύσεις αθλητικών συλλόγων το 1966
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1966